**ОБАВЕШТЕЊЕ**

Одлуком Владе Републике Србије од 18.07.2018. године о употреби средстава текуће буџетске резерве, Државном већу тужилаца одобрена су средства за рад основних јавних тужилаштава у укупном износу од 117.890.000,00 динара ради обезбеђивања недостајућих средстава потребних за исплату плата и додатака за носиоце јавнотужилачке функције.

Ово значајно повећање средстава омогућиће несметано функционисање јавних тужилаштава до краја године, укључујући и могућност проширења систематизације броја носилаца јавнотужилачке функције у јавним тужилаштвима у којима је то неопходно, а посебно имајући у виду основна јавна тужилаштва из којих су заменици јавних тужилаца упућени у посебна одељења виших јавних тужилаштава. У вези са наведеним упућен је захтев Министарству правде за измену Одлуке о броју заменика јавних тужилаца у Републици Србији, а након добијања сагласности, Државно веће тужилаца ће до краја године расписати нови оглас за избор заменика јавних тужилаца по проширеној систематизацији.

Уједно обавештавамо да је у току мандата актуелног сазива Државног већа тужилаца, почев од 06. априла 2016. године до данас, укупно изабрано 120 заменика јавних тужилаца (од чега 95 у основним јавним тужилаштвима, 19 у вишим, 1 у ТРЗ, 2 у ТОК и 3 у РЈТ). Такође, у току су конкурси за избор још 61 заменика јавних тужилаца (од чега 39 у основним јавним тужилаштвима, 13 у вишим, 4 у апелационим и 5 у ТРЗ). Извршено је и проширење постојеће систематизације броја носилаца јавнотужилачке функције за укупно 19 места, а актуелни предлог за додатно проширење се односи на нових 17 места.

Државно веће тужилаца ће наставити да улаже напоре за побољшање људских и економских ресурса јавних тужилаштава у уверењу да је то најбољи пут за јачање ефикасности јавнотужилачког система и безбедности грађана Републике Србије.

**ДРЖАВНО ВЕЋЕ ТУЖИЛАЦА**